钦定古今图书集成/明伦汇编/交谊典/第041卷 > 礼记 > 《与吴郡王僧智书》前人
## 钦定古今图书集成/明伦汇编/交谊典/第041卷 > 礼记 > 《与吴郡王僧智书》前人

孤子徐陵顿首。昔林宗道主，时人多慕德之宾；无忌
雄豪，天下尽希风之客。况复王家沉默，谢氏混元，名
贵公门，誉华卿子。而秦峰阻敻，浙水悠长，谘诉无因，
但用穷结。比青葽已戒，白露方漙，体中何如？“愿闻康
胜，邓仲华服衮之年，荀令则拥旄之日，徒云早达，未
可同功，今日相方，岂不高视。”窃承富春顷岁多难荐
臻，邑闬皆空，黔黎将尽。御史旧榻，零落不存；太傅齐
室，荒茫无处。自神麾所届，襁负斯归，新屋方华，故田
斯垦。府吏闲坐，长史诵经，督邮无事，惟虑吹笛。东苞
海水，俱承幕府之威；西洎江沱，同仰惟良之化。政差
边张，何其神也！孤子无心䩄冒，苟郄光阴，风疾弥留，
示有馀息，恩将公聘，穷摈虏庭。博望侯极迹于黄河，
栘中监流滞于沧海。自斯以后，惟有庸贱，本应埋魂
赵魏，析骨幽并，岂意馀年，复反乡国。仰属伊公在亳，
渭老师周，旌贲丘园，采拾衡巷。遂以哀骀不弃，瓮盎
无遗，还顾庸虚，未应偕此。窃承君侯过，被以光辉，屡
有吹嘘之言，频蒙荐延之泽。故得周行紫阁，升降丹
墀，点污清朝，岂不荒愧。虽复华阴砥柱，带地穷深；嵩
高维岳，极天为重，未可以方斯盛典，譬此洪恩，年迫
桑榆，岂期酬报。政以川波非远，对奉无因，夜梦子长
之游，朝览希道之疏。浮云西北，徒怀魏帝之文；行雨
东南，思假飞山之便。穷诚已结，荒系逾深，方事祁寒，
愿加珍纳。谨扶力白书，迷乏不次。孤子徐陵顿首。